La Biblioteca Municipal de Burjassot obté el Premi María Moliner pel seu projecte d’Animació Lectora
2025-07-24

El Ministeri de Cultura i Esport, a través de la Direcció General del Llibre i Foment de la Lectura, en col·laboració amb la Federació Espanyola de Municipis i Províncies (FEMP), ha concedit el Premi María Moliner a la Biblioteca Municipal de Burjassot que participava en el concurs amb el seu projecte “Llegim i contem tots”.

El concurs de projectes de la XXI Campanya d’animació lectora “María Moliner”, convocat pels citats organismes i que premia als millors projectes d’animació a la lectura dirigits a la ciutadania, està destinat a municipis amb menys de 50.000 habitants les biblioteques públiques dels quals desenvolupen accions de foment de la lectura. En el cas de la Biblioteca Municipal de Burjassot, el premi obtingut ha sigut de 2.014,69€ que destinarà a adquirir principalment, lots de llibres.

Burjassot, des del seu equip de Biblioteques, presentava un projecte en el qual es reunia tota la programació d’activitats d’animació a la lectura que s’han realitzat tant en valencià com en castellà, i posant també especial atenció a col·lectius amb dificultats per a l’accés a la lectura, incloent les accions que incentiven la convivència social i intergeneracional i les bones pràctiques en la labor bibliotecària per part del personal bibliotecari.

El projecte presentat ha sigut únic i global, tal com han assenyalat fonts municipals, incloent les activitats que s’han realitzat amb els diferents col·lectius, les entitats que han col·laborat amb la biblioteca, les accions per a la integració social de la biblioteca en la vida diària de Burjassot, la participació de la ciutadania, així com la difusió de les activitats, i més si cap, tenint en compte la situació de pandèmia que s’ha viscut.

El projecte d’animació lectora de la Biblioteca Pública Municipal de Burjassot, “Llegim i contem tots tots”, ha sigut seleccionat d’entre els 370 millors projectes, a nivell nacional, en la XXI Campanya d’animació lectora “María Moliner”.

La celebració d’aquesta campanya resulta de major rellevància, si cap en 2021, atés que es compleixen 40 anys de la defunció de María Moliner, bibliotecària i filòloga excepcional, de manera que s’ha recollit, en aquesta convocatòria, una especial valoració dels projectes i activitats realitzades des de les biblioteques en record de la seua figura i la seua obra.